b'\n_START_ARTICLE_\nMetonimija\n_START_PARAGRAPH_\nMetonim\xc3\xadja (starogr\xc5\xa1ko \xce\xbc\xce\xb5\xcf\x84\xcf\x89\xce\xbd\xcf\x85\xce\xbc\xce\xaf\xce\xb1: met\xc5\x8dnym\xc3\xada \xe2\x80\x93 zamenjava imena ali napa\xc4\x8dno imenovanje) ali preimenovanje je retori\xc4\x8dna figura, v kateri je ime za neko stvar zamenjano z drugim imenom, ki je s prvim v vzro\xc4\x8dni ali kateri drugi zvezi. Pri metonimiji cel avtobus je pel ne poje avtobus, ampak potniki v avtobusu. \xc4\x8ceprav se o metonimiji ve\xc4\x8dinoma govori v povezavi z literaturo, je metonimija zelo pogosta v vsakdanjem govoru. Z njo odkrivamo nove mo\xc5\xbenosti logi\xc4\x8dne odvisnosti ter povezanosti med pojmi. Ko re\xc4\x8dem \xe2\x80\x9eAli si \xc5\xbee prebral Pre\xc5\xa1erna?\xe2\x80\x9d namesto \xe2\x80\x9eAli si \xc5\xbee prebral Pre\xc5\xa1ernove pesmi?\xe2\x80\x9d, so Pre\xc5\xa1eren in Pre\xc5\xa1ernove pesmi v tesni zvezi, in sicer vzro\xc4\x8dni. Pogosta je v publicisti\xc4\x8dnih besedilih, predvsem v naslovih (Bela hi\xc5\xa1a mol\xc4\x8di namesto ameri\xc5\xa1ki predsednik mol\xc4\x8di).\n_START_SECTION_\nSinekdoha ali sovzporedje\n_START_PARAGRAPH_\nSinekdoha (\xcf\x83\xcf\x85\xce\xbd\xce\xb5\xce\xba\xce\xb4\xce\xbf\xcf\x87\xce\xae: sinekdoh\xc3\xa9 - pojmovanje) je retori\xc4\x8dna figura, pri kateri del predstavlja celoto. Dvorana mol\xc4\x8di je metonimija za gledalce v dvorani, saj je dvorana prostor, ki ni fizi\xc4\x8dni del gledalcev. Medtem gre pri izrazu vse o\xc4\x8di so uprte v igralce za sinekdoho, saj so o\xc4\x8di del gledalcev. Pogosto se sinekdoha uvr\xc5\xa1\xc4\x8da med metonimije, v\xc4\x8dasih pa jo obravnavajo kot samostojno retori\xc4\x8dno figuro. \xc4\x8ce re\xc4\x8demo Na zabavo je pri\xc5\xa1la policija, vemo, da je na zabavo pri\xc5\xa1lo nekaj policistov, ne cela policijska postaja. Policija je v tem primeru sinekdoha.\n_START_SECTION_\nAntonomazija\n_START_PARAGRAPH_\nAntonomazija (\xe1\xbc\x80\xce\xbd\xcf\x84\xce\xbf\xce\xbd\xce\xbf\xce\xbc\xce\xac\xce\xb6\xce\xb5\xce\xb9\xce\xbd: antonom\xc3\xa1zein - imenovanje stvari z novim imenom) je retori\xc4\x8dna figura, pri kateri z osebnim imenom zamenjamo ob\xc4\x8dno ime: Krjavelj je osebno ime va\xc5\xa1kega posebne\xc5\xbea v Jur\xc4\x8di\xc4\x8devem Desetem bratu. Kot ob\xc4\x8dno ime pa krjavelj ozna\xc4\x8duje nabritega, neumnega, komi\xc4\x8dnega \xc4\x8dloveka. Ko nekoga ozna\xc4\x8dimo za krljavlja, uporabimo antonomazijo. Za antonomazijo gre tudi v primeru, ko z ob\xc4\x8dnim imenom zamenjamo osebno ime: recimo \xc4\x8de profesorja sloven\xc5\xa1\xc4\x8dine \xc5\xa1aljivo poimenujemo vejica. Antonomazija je vrsta metonimije, pri kateri gre za to\xc4\x8dno dolo\xc4\x8deno vrsto zamenjave - zamenjavo osebnega imena z ob\xc4\x8dnim.\n_START_SECTION_\nRazlika med metonimijo in metaforo\n_START_PARAGRAPH_\nMetafora je osnovana na podobnosti dveh stvari. \xc4\x8ce re\xc4\x8dem Ti si moj son\xc4\x8dek, mislim, da mi pomeni\xc5\xa1 to, kar \xc5\xbeivim bitjem pomeni sonce (nekaj, kar je nujno potrebno). Pri metonimiji pa ne gre le za podobnost; tisti dve stvari, ki ju pri metonimiji zamenjamo, sta med seboj v neki bolj konkretni zvezi: Ljubljana praznuje - Ljubljana je metonimi\xc4\x8dni izraz za Ljubljan\xc4\x8dane, pri \xc4\x8demer Ljubljan\xc4\x8dani niso podobni mestu Ljubljana, ampak tam samo \xc5\xbeivijo.'